32006L0004
L 023/69
JURNALUL OFÍCIAL AL UNIUNII EUROPENE
DIRECTIVA 2006/4/CE A COMISIEI
din 26 ianuarie 2006
de modificare a anexelor la Directivele 86/362/CEE și 90/642/CEE ale Consiliului privind conținuturile maxime de reziduuri de carbofuran
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (2), în special articolul 7,
întrucât:
(1)
În cazul cerealelor și produselor de origine vegetală, inclusiv al fructelor și legumelor, conținuturile de reziduuri reflectă utilizarea unor cantități minime de pesticide necesare pentru a asigura o protecție eficientă a plantelor, aplicate astfel încât cantitatea de reziduuri să fie în același timp cât mai redusă posibil și acceptabilă din punct de vedere toxicologic, în special având în vedere protecția mediului și protecția consumatorilor, luând în considerare aportul alimentar estimat. Conținuturile maxime de reziduuri (CMR) comunitare reprezintă limita superioară a cantităților de reziduuri care se pot găsi în produse atunci când producătorii au respectat bunele practici agricole.
(2)
CMR stabilite pentru pesticide se revizuiesc periodic și se modifică astfel încât să ia în considerare informațiile și datele noi. Acestea sunt stabilite la limita inferioară de determinare analitică pentru cazurile în care utilizările autorizate ale produselor fitofarmaceutice nu determină conținuturi de reziduuri de pesticide detectabile pe sau în produsele alimentare sau cazurile în care nu există utilizare autorizată, cazurile în care utilizările care au fost autorizate de către statele membre nu au fost susținute de datele necesare sau pentru cazurile în care utilizările în țări terțe care determină producerea reziduurilor pe sau în produsele alimentare care pot fi introduse pe piața comunitară nu au fost susținute de datele necesare.
(3)
Mai multe state membre au informat Comisia că doresc să revizuiască CMR naționale în conformitate cu articolul 8 din Directiva 90/642/CEE, având în vedere anumite preocupări legate de expunerea consumatorilor. Au fost prezentate Comisiei propuneri de revizuire a CMR comunitare.
(4)
Expunerea consumatorilor pe durata vieții lor sau pe termen scurt la pesticidele prevăzute de prezenta directivă prin intermediul produselor alimentare a fost reexaminată și evaluată în conformitate cu procedurile și practicile comunitare în vigoare, luând în considerare liniile directoare publicate de Organizația Mondială a Sănătății (3). Este necesar, pe această bază, să se stabilească noi CMR care să excludă orice expunere inacceptabilă a consumatorilor.
(5)
În cazul în care se justifică, expunerea acută a consumatorilor la pesticidele menționate anterior prin intermediul fiecăruia dintre produsele alimentare care pot conține reziduuri a fost măsurată și evaluată în conformitate cu procedurile și practicile comunitare în vigoare, luând în considerare liniile directoare publicate de Organizația Mondială a Sănătății. Rezultă că prezența reziduurilor de pesticide la niveluri egale sau inferioare noilor CMR nu va cauza efecte toxice acute.
(6)
Partenerii comerciali ai Comunității au fost consultați prin intermediul Organizației Mondiale a Comerțului în legătură cu noile CMR, iar observațiile lor referitoare la aceste conținuturi au fost luate în considerare.
(7)
Prin urmare, anexele la directivele 86/362/CEE și 90/642/CEE ar trebui modificate în consecință.
(8)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Partea A din anexa II la Directiva 86/362/CEE se modifică în conformitate cu anexa I la prezenta directivă.
Articolul 2
Partea A din anexa II la Directiva 90/642/CEE se modifică în conformitate cu anexa II la prezenta directivă.
Articolul 3
Statele membre adoptă și publică, până la 27 iulie 2006, actele cu putere de lege și actele administrative necesare pentru a se conforma prezentei directive. Ele comunică de îndată Comisiei textul acestor acte, precum și un tabel de corespondență între aceste acte și prezenta directivă.
Ele aplică aceste acte de la 27 iulie 2006.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 26 ianuarie 2006.